《良月十六日以祈晴宿斋郊坛寺僧拉登梅岩读高孝两朝宸翰记事》
宋代·程公许

祝册颁九重，郊丘以晴祷。小臣职骏奔，单车倦涂潦。

崇阜踰巘崿，层坛敷秸藁。中兴念经始，面势若天造。

涛云日两潮，幄雾山四抱。袍毳亦可人，杖藜共幽讨。

枯梅傲岩晚，阴壑得寒早。勋华昔同来，奎文绚丽藻。

山灵沐高泽，虹彩轶晴昊。苔蹊几窘步，棕干撑健倒。

嵌窦咽泉流，金石韵击考。斋庐耿灯青，檐花垂带缟。

苦怜风力痴，未快霾阴扫。排云出乌轮，测景进黄道。

六合还清明，烟霞愿投老。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。